
RAPORT  COMUN

asupra proiectului de Lege pentru aprobarea Ordonanţei de urgenţă a Guvernului nr. 11/2011 privind utilizarea indicatorului de referinţă câştigul salarial mediu brut în actele normative din domeniul muncii şi protecţiei sociale
În conformitate cu prevederile art.95 şi 115 din Regulamentul Camerei Deputaţilor, Comisia pentru muncă şi protecţie socială şi Comisia pentru buget, finanţe şi bănci au fost sesizate, prin adresa nr. PLx 161 din 4 aprilie 2011, cu dezbaterea pe fond, în procedură de urgenţă, a proiectului de Lege pentru aprobarea Ordonanţei de urgenţă a Guvernului nr. 11/2011 privind utilizarea indicatorului de referinţă câştigul salarial mediu brut în actele normative din domeniul muncii şi protecţiei sociale.
La întocmirea prezentului raport, în conformitate cu art.97 din Regulamentul Camerei Deputaţilor, Comisiile au avut în vedere avizele favorabile ale: 

· Consiliului Legislativ (nr.151/11.02.2011);
· Comisiei juridice, de disciplină şi imunităţi (nr.31/272/12.04.2011);
· Comisiei pentru administraţie publică, amenajarea teritoriului şi echilibru ecologic (nr.26/133/20.04.2011);
· Comisiei pentru egalitatea de şanse pentru femei şi bărbaţi (nr.37/192/13.04.2011).
Proiectul de lege are ca obiect de reglementare înlocuirea, în cuprinsul Capitolului IV din Legea nr.329/2009 privind reorganizarea unor autorităţi şi instituţii publice, raţionalizarea cheltuielilor publice, susţinerea mediului de afaceri şi respectarea acordurilor-cadru cu Comisia Europeană şi Fondul Monetar Internaţional, a indicatorului de referinţă „salariul mediu brut pe economie” cu indicatorul de referinţă „câştigul salarial mediu brut”.
Comisiile propun Plenului Camerei Deputaţilor aprobarea  proiectului de lege în forma prezentată, având în vedere atât faptul că  Legea nr.287/2010 - Legea bugetului asigurărilor sociale de stat pe anul 2011 utilizează la fundamentarea bugetului asigurărilor sociale de stat indicatorul de referinţă  „câştigul salarial mediu brut”, a cărui valoare este comunicată de Institutul Naţional de Statistică, cât şi necesitatea evitării disfuncţionalităţilor care ar putea apărea în aplicarea dispoziţiilor Capitolului IV din Legea nr.329/2009, capitol ce reglementează regimul cumulului pensiilor cu salariile.
Proiectul de lege  face parte din categoria legilor ordinare, în raport cu conţinutul şi obiectul său de reglementare.
În conformitate cu prevederile Regulamentului Camerei Deputaţilor, Comisiile au dezbătut proiectul de lege în şedinţe separate. 
Membrii Comisiei pentru buget, finanţe şi bănci au hotărât, cu unanimitate de voturi, în şedinţa din data de 3 mai 2011 adoptarea proiectului de lege în forma prezentată. La dezbateri au fost prezenţi 31 deputaţi din totalul de 33 membri ai comisiei. 
Membrii Comisiei pentru muncă şi protecţie socială au hotărât, cu majoritate de voturi (6 voturi împotrivă şi o abţinere), în şedinţa din 15 iunie 2011, adoptarea proiectului de lege în forma prezentată. La dezbateri au participat 26 de deputaţi din 27 membri ai comisiei.
La dezbateri au participat ca invitaţi, în conformitate cu prevederile art.55 din Regulamentul Camerei Deputaţilor:

· d-na Doina Pârcălabu - preşedintele Casei Naţionale de Pensii Publice;
· d-na Daniela Pescaru - director general, Ministerul Finanţelor Publice;
· d-na Carmen Ţucă – consilier, Ministerul Finanţelor Publice.
Proiectul de lege a fost adoptat de Senat în şedinţa din 28 martie 2011.
Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor.

